
Н А Р Е Д Б А 
№ 10

ЗА  УСЛОВИЯТА И РЕДА ЗА СЪСТАВЯНЕ НА БЮДЖЕТНАТА ПРОГНОЗА ЗА МЕСТНИТЕ ДЕЙНОСТИ ЗА СЛЕДВАЩИТЕ ТРИ ГОДИНИ, ЗА СЪСТАВЯНЕ, ПРИЕМАНЕ, ИЗПЪЛНЕНИЕ И ОТЧИТАНЕ НА БЮДЖЕТА НА ОБЩИНА МИЗИЯ






Наредбата  е  приета  на  заседание  на  Общинския  съвет -  гр. Мизия  с Решение №167 от Протокол №21/28.10.2016 г. на ОбС Мизия, изменена с Решение № 214 от Протокол № 29/19.06.2025 г.


Настоящата наредба се приема на основание чл.21, ал.2, във връзка с чл. 21, ал.1, т. 23 от ЗМСМА и чл.82, ал.1 от Закона за публични финанси и чл.79 от АПК, чл. 75 от Административно-процесуалния кодекс, във връзка с чл.11, ал.3, чл. 26 и чл. 28 от Закона за нормативните актове.

Раздел І Общи положения
Чл. 1 (1). С тази Наредба се определят условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Мизия, сметките за средства от Европейския съюз и сметките за чужди средства, както и взаимоотношенията с централните ведомства, второстепенните разпоредители с бюджет, други общини, финансови институции и местната общност.
(2) Наредбата регламентира управлението на бюджетните средства, средствата от Европейския съюз и сметките за чужди средства при спазване на следните принципи: всеобхватност; отчетност и отговорност; адекватност; икономичност; ефикасност; ефективност; прозрачност; устойчивост и законосъобразност.
Чл. 2. (1) Общинският бюджет е:
1. Годишен финансов план, който се съставя, приема, променя, изпълнява и отчита съгласно Закона за публичните финанси. Бюджетът на Община Мизия включва всички постъпления и плащания за дейността на общината за съответната бюджетна година, с изключение на постъпленията и плащанията, за които се прилагат сметки за средства от Европейския съюз и на операциите с чужди средства, за които са обособени сметки за чужди средства съгласно изискванията на Закона за публичните финанси.
2. Документ за финансовата политика на общината.
3. Ръководство за оперативната дейност.
(2) В състава на общинския бюджет влизат: бюджетът на първостепенния разпоредител с бюджет (собствен бюджет на Община Мизия) и бюджетите на определените с решение на Общински съвет - Мизия второстепенни разпоредители с бюджетни средства.
(3) С общинския бюджет се осигуряват парични средства за финансиране на местни и делегирани от държавата дейности в интерес на местната общност.
(4) Кметът на Община Мизия организира и ръководи съставянето и внасянето на бюджета в Общинския съвет, както и неговото изпълнение.
(5) Първостепенният разпоредител с бюджет разработва и утвърждава вътрешни правила за организация на бюджетния процес.
Чл. 3. (1) Бюджетът се съставя и изпълнява за една бюджетна година. Бюджетната година съвпада с календарната година.
(2) Бюджетът се съставя в български левове/евро.
Чл. 4. (1) Разпоредител с бюджет е съответният ръководител на бюджетната организация.
(2) Първостепенни разпоредители с бюджет са разпоредителите, които съставят, изпълняват и отчитат бюджет и са определени като такива със закон. Първостепенен разпоредител с бюджет по бюджета на Община Мизия е Кметът на общината.
(3) Правомощия на първостепенен разпоредител с бюджет може да се делегират от първостепенния разпоредител с бюджет на лица от ръководния състав на Община Мизия за определен период от време. Конкретните права и задължения по делегирането се определят със заповед. Делегирането не освобождава съответния първостепенен разпоредител с бюджет от отговорност за изпълнението на делегираните правомощия.
(4) Разпоредители с бюджет от по-ниска степен са тези, чиито бюджети се включват в бюджета на съответния разпоредител с бюджет от по-висока степен.
Правата и задълженията на разпоредителите с бюджет от втора и по-ниска степен се определят от Кмета на общината като първостепенен разпоредител с бюджета на общината.

(5) Второстепенните разпоредители с бюджет прилагат делегиран бюджет в случаите, когато това е определено със закон, както и когато въз основа на заповед са определени от първостепенния разпоредител с бюджет да прилагат делегиран бюджет.
(6) Първостепенният разпоредител с бюджет упражнява контрол върху процесите по планирането, съставянето, изпълнението и отчитането на бюджетите на разпоредителите с бюджет от по-ниска степен.
Чл. 5. Бюджетът на Община Мизия се приема от Общинския съвет по реда на Закона за публичните финанси.
Чл. 6. Основните показатели за бюджетите и сметките за средства от Европейския съюз са приходите, помощите и даренията, разходите, бюджетните взаимоотношения, бюджетното салдо и финансирането на бюджетното салдо.
Чл. 7. (1) Постъпленията не са целеви и служат за покриване на плащанията.
(2) Средствата от помощи и дарения по международни програми и договори се разходват съгласно изискванията и клаузите на съответните програми и договори.
(3) Средствата с източник инвестиционен заем се разходват съгласно клаузите на сключените договори.
Чл. 8. (1) Разходите по бюджетите на разпоредителите с бюджет се класифицират по показатели въз основа на икономически и функционален признак.
(2) В разходната част на общинския бюджет се предвиждат средства за финансиране на местни и делегирани от държавата дейности, както и до финансиране за делегираните от държавата дейности.
(3) Общински съвет - Мизия определя в разходната част на общинския бюджет средства за финансиране на текущи и капиталови разходи, както и разходите за лихви, такси и комисионни по обслужването на общинския дълг.
Чл. 9. (1) Бюджетният процес включва дейностите по съставяне на бюджетната прогноза за местните дейности за следващите три години, по съставяне, приемане, изпълнение и отчитане на бюджета.
(2) Бюджетният процес се управлява от Общински съвет – Мизия, от Кмета на Община Мизия и другите разпоредители с бюджет.


Раздел ІІ
Фискални правила
Чл. 10. Общински съвет - Мизия и Кметът на Община Мизия при съставянето, приемането и изпълнението на бюджета на общината спазват съответните фискални правила по Закона за публичните финанси.
Чл. 11. Средносрочната цел за бюджетното салдо по бюджета на Община Мизия, изчислено на касова основа, е придържане към балансирано бюджетно салдо.
Чл. 12. (1) Средният темп на нарастване на разходите за местни дейности по бюджета на Община Мизия за прогнозирания средносрочен период не следва да надхвърля средния темп на нарастване на отчетените разходи за местни дейности за последните четири години.
(2) По-висок темп на нарастване на разходите спрямо този по ал. 1 се допуска само при компенсиране с допълнителни мерки, водещи до увеличаване на бюджетните приходи. Допълнителните мерки следва да водят до устойчиво нарастване на собствените общински приходи и да нямат еднократен характер.
(3) Мерки, водещи до трайно намаляване на бюджетните приходи по бюджета на общината, се компенсират с мерки за трайно намаляване на разходите.
Чл. 13. (1) Годишният размер на плащанията по общинския дълг за Община Мизия във всяка отделна година не може да надвишава 15 на сто от средногодишния размер на собствените приходи и общата изравнителна субсидия за последните три години, изчислен на базата на данни от годишните отчети за изпълнението на бюджета на общината.
(2) Номиналът на издадените през текущата бюджетна година общински гаранции не може да надвишава 5 на сто от общата сума на приходите и общата изравнителна субсидия по последния годишен отчет за изпълнението на бюджета на Община Мизия.
(3) Годишният размер на плащанията по дълга включва дължимите главница, лихви, такси, комисионни и други плащания по поетия от Община Мизия дълг.
(4) Когато предстоящо плащане по съществуващ дълг, който е предмет на рефинансиране, е дължимо на дата, предхождаща датата на поемане на рефинансиращия дълг, Община Мизия задължително заделя паричен резерв за предстоящото плащане по съществуващия дълг в рамките на размера, определен с ал. 1.
(5) В ограничението по ал. 1 не се включва дългът на Община Мизия по временни безлихвени заеми и по предоставени й заеми от други лица от сектор „Държавно управление”.
(6) Със Закона за държавния бюджет за съответната година може да се определя максимален размер на дълга, който може да бъде поет от общината през бюджетната година извън ограниченията по ал. 1 и извън случаите по ал. 5 за авансово финансиране на плащанията по проекти, финансирани със средства от Европейския съюз.
Чл. 14. Община Мизия представя в Министерство на финансите информация за състоянието и движението на дълга на общината, включително за намеренията за поемане на дълг, както и издаване на гаранции, по ред и в срокове, определени от министъра на финансите.
Чл. 15. С Решението за приемане на общинския бюджет за съответната година Общински съвет – Мизия определя:
1. максималния размер на новия общински дълг;
2. общинските гаранции, които могат да бъдат издадени през годината;
3. максималния размер на общинския дълг и общинските гаранции към края на бюджетната година.
Чл. 16. Дължимите суми за лихви и погашения по главниците по общинския дълг съставляват приоритетно задължение на общинския бюджет.
Раздел ІІІ
Структура на общинския бюджет
Чл. 17. (1) Общинският бюджет включва:
1. Приходи от:
а) местни данъци – при условия, по ред и в граници, установени със закон; б) такси – при условия и по ред, установени със закон;
в) услуги и права, предоставяни от общината; г) разпореждане с общинска собственост;
д) глоби и имуществени санкции; е) лихви и неустойки;
ж) други постъпления; з) помощи и дарения.
2. Разходи за делегирани от държавата и за местни дейности, както и във функционален разрез, съгласно единната бюджетна класификация за:
а) персонал; б) издръжка; в) лихви;
г) помощи и обезщетения за домакинства; д) текущи субсидии;
е) капиталови разходи.
3. Бюджетни взаимоотношения с централния бюджет и с други бюджети и сметки за средства от Европейския съюз;
4. Бюджетно салдо;
5. Финансиране.
Чл. 18. (1) По бюджетите на второстепенните разпоредители с бюджет не се предвиждат приходи, с изключение на помощи и дарения.
(2) Алинея 1 не се прилага за делегираните бюджети.
Чл. 19. Общинският бюджет е публичен и се контролира от местната общност по ред, определен в настоящата Наредба и от определените със закон компетентни органи.

Раздел ІV
Взаимоотношения на общинския бюджет с държавния бюджет и с други бюджети и сметки
Чл. 20. (1) Бюджетните взаимоотношения, включително размерът им, по видове между общинските бюджети и държавния бюджет, се определят със Закона за държавния бюджет за съответната година.
(2) (Изм. с Решение №167/28.10.2016) Бюджетните взаимоотношения по ал.1 може да се променят по реда на Закона за публичните финанси, въз основа на друг закон или на акт на Министерския съвет.
.	Чл. 21. (1) Бюджетните взаимоотношения на общинския бюджет с централния бюджет включват:
1. Трансфери за:
а) обща субсидия за финансиране на делегираните от държавата дейности; б) местни дейности, включително обща изравнителна субсидия;
в) целева субсидия за капиталови разходи; г) други целеви разходи;
д) финансови компенсации от държавата;
2. Временни безлихвени заеми.
(2) В общинския бюджет се включват и бюджетните взаимоотношения с други бюджети и сметки за средства от Европейския съюз.
(3) Средствата по ал. 1, т. 1, се предоставят въз основа на Закона за държавния бюджет за съответната година и/или с акт на Министерския съвет.
(4) Средствата по ал. 1, т. 1, букви „а”, „б” и „в” се предоставят в срокове, определени със Закона за държавния бюджет за съответната година.
Чл. 22. (1) Държавата финансира делегираните на общините държавни дейности с обща субсидия за тези дейности.
(2) Общата субсидия за финансиране на делегираните от държавата дейности се определя въз основа на приети от Министерския съвет стандарти за финансиране и натурални показатели за съответната дейност.
Чл. 23. Общата изравнителна субсидия за местни дейности е предназначена да осигури минимално равнище на местните услуги в общините. Механизмът за разпределението на общата изравнителна субсидия по общини се определя със Закона за държавния бюджет за съответната година.
Чл. 24. Размерът на целевата субсидия за капиталови разходи и Механизмът за неговото разпределение по общини се определят със Закона за държавния бюджет за съответната година.
Чл. 25. (1) При извършване на промени по реда на Закона за публичните финанси, размерът на бюджетните взаимоотношения на общините с централния бюджет се смята за изменен от датата, посочена в писменото уведомление на министъра на финансите.
(2) Промените по показателите на общинския бюджет в резултат на получени като трансфер или временен безлихвен заем средства от държавния бюджет и от други бюджети и сметки се извършват, без да е необходимо решение на общинския съвет.




Раздел V
Съставяне на бюджетната прогноза за местните дейности за следващите три години и на общинския бюджет
Чл. 26. (1) Кметът на Община Мизия организира съставянето на бюджетната прогноза и на бюджета на Община Мизия при спазване на указанията на Министъра на финансите по изпълнение на бюджетната процедура.
(2) В бюджетната прогноза за местните дейности се включват и прогнози за:
1. общинските сметки за средствата от Европейския съюз – по основни показатели;
2. динамиката и състоянието на общинския дълг и на дълга, гарантиран от общината;
3. приходите, разходите и останалите показатели по чл. 6 от настоящата Наредба за контролираните от общината лица, които попадат в подсектор „Местно управление” и чиито операции и средства не са включени в общинския бюджет;
4. финансите за контролираните от общината дружества и други лица, включително информация за прогнозните приходи, разходи и инвестиции, очакваната динамика и състоянието на техния дълг, финансови резултати, очакван размер на дивидента за общината, прогнозни стойности за субсидии, капиталови трансфери и други предоставяни от общината средства, изпълнение на проекти по програми на Европейския съюз;
5. очаквания ефект върху показателите на общинските финанси, включително за лицата по т. 3 и 4 от публично-частни партньорства и концесии за срока на прогнозата и до края на действието на съответните договори, както и от други съществени, извършени или  планирани  сделки  и  операции  на  общината  и  нейните  подведомствени
разпоредители, които нямат пряк касов ефект върху бюджета на общината за периода на прогнозата.
Чл. 27. (1) Кметът на Община Мизия разработва бюджетната прогноза на общината със съдействието на кметовете на кметства и на ръководителите на дейностите и заведенията, финансирани от общинския бюджет, на базата на:
1. указанията на Министъра на финансите по чл. 67, ал. 6 и по чл. 82, ал. 4 от Закона за публичните финанси;
2. допусканията за развитието на региона;
3. приетите от Общински съвет – Мизия стратегия, прогнози за развитие на общината и общинския план на развитие;
4. фискалните правила и ограничения, определени в Закона за публичните финанси;
5. предложенията на местната общност;
6. предложенията на второстепенните разпоредителите с бюджет.
(2) Общински съвет - Мизия одобрява бюджетната прогноза по предложение на кмета на общината.
(3) Кметът на Община Мизия представя в Министерството на финансите бюджетната прогноза в сроковете, определени с бюджетната процедура.
Чл. 28. (1) Кметът на Община Мизия разработва проекта на общинския бюджет по показателите по чл. 17, ал.1 от настоящата Наредба, със съдействието на кметовете на кметства, финансирани от общинския бюджет на базата на:
1. Одобрената от Министерския съвет средносрочна бюджетна прогноза, включително размера на бюджетните взаимоотношения на държавния бюджет с общините, както и одобрената по реда на чл.27, ал.2 от настоящата Наредба бюджетна прогноза;
2. Указанията на Министъра на финансите по чл.67, ал.6 и чл.82, ал.4 от Закона за публичните финанси;


3. Разделението на дейностите и определените натурални и стойностни показатели за делегираните от държавата дейности, съобразно съответните специални закони;
4. Задълженията по предявени вземания по влезли в сила съдебни решения;
5. Прогноза за очаквания размер на нови задължения за разходи и за поемане на ангажименти за разходи;
6. Задълженията по финансиране на общинския дълг и намеренията за поемане на нов общински дълг, както и максималния размер на общинския дълг и на общинските гаранции към края на бюджетната година;
7. Задълженията по национални и регионални програми и проекти;
8. Други бюджетни, отчетни и статистически показатели на касова и начислена основа;
9. Разчитане на средства за съфинансиране и/или авансово финансиране на проекти по Европейски програми;
10. Други оценки и прогнози.
Чл. 29. (Изм. с Решение №167/28.10.2016) (1) Кметът на общината представя проекта на бюджета за публично обсъждане от местната общност в срок до 20 работни дни от обнародването на Закона за държавния бюджет за съответната година, като оповестява датата на обсъждането най – малко 7 дни предварително на интернет страницата на общината и в местните средства за масово осведомяване. Публичното обсъждане се провежда по ред, определен от общинския съвет. За постъпилите предложения се съставя протокол, който се внася в общинския съвет заедно с окончателния проект на бюджета.
(2) Кметът на Община Мизия организира изготвянето на материал, представляващ основните показатели на документа, в достъпен за гражданите формат и вид, който се предоставя на участващите в обсъждането.
(3) В местните средства за масово осведомяване се публикува обява, съдържаща датата, мястото и дневния ред за публичното обсъждане на проекта на общинския бюджет.
(4) (текстът по ал.4 се отменя с Решение №167/28.10.2016)
Чл.30 (1) Кметът на Община Мизия отправя писмени покани за участие в обсъждането до заинтересовани страни – синдикати, бизнес организации, неправителствени организации и други лица.
(2) Становища и предложения по проекта за общински бюджет могат да се предоставят в деловодството на Община Мизия не по-късно от 2 дни преди провеждане на публичното обсъждане.
(3) (текстът по ал.3 се отменя с Решение №№167/28.10.2016) Чл. 31. ) (Отпада с Решение №167/28.10.2016)
Чл. 32. Проектът на бюджета се придружава от разчети по показатели по единната бюджетна класификация, определени с указанията по чл. 67, ал. 6 от Закона за публичните финанси, от индикативен годишен разчет за сметките за средства от Европейския съюз и от прогнозите по чл. 26, ал. 2 от настоящата Наредба.
Чл. 33. Кметът на Община Мизия внася в Общинския съвет окончателния проект на бюджета на общината, индикативния годишен разчет за сметките за средства от Европейския съюз и прогнозите по чл. 26, ал. 2 от настоящата Наредба в срок до 20 работни дни от обнародването на Закона за държавния бюджет за съответната година.
Чл.33а. (Нов с Решение №167/28.10.2016) Кметът на община в процедура на финансово оздравяване изпраща проекта на бюджет на общината за съгласуване от министъра на финансите.


Раздел VІ
Приемане на бюджета на общината
Чл. 34. (1) Проектът на бюджет се разглежда от Общински съвет – Мизия. Разглеждането започва от Постоянните комисии към същия, които дават становище по него в съответствие с Правилника за организацията и дейността на общински съвет Мизия, неговите комисии и взаимодействието му с общинската администрация.
(2) Общинският съвет приема с решение бюджета на общината по показателите по чл. 17, ал. 1 от настоящата Наредба, в срок до 15 работни дни от внасянето му от Кмета на общината.
Размерите на бюджетните взаимоотношения с държавния бюджет трябва да съответстват на приетите със Закона за държавния бюджет за съответната година, както и на други, относими за Община Мизия показатели и разпоредби.
(3) С решението по ал. 2, Общинският съвет одобрява и:
1. Изм. с Решение №167/28.10.2016) максималния размер на новите задължения за разходи, които могат да бъдат натрупани през годината по бюджета на общината, като наличните към края на годината задължения за разходи не могат да надвишават 15 на сто от средногодишния размер на отчетените разходи за последните четири години; ограничението не се прилага за задължения за разходи, финансирани за сметка на помощи и дарения;
2. Изм. с Решение №167/28.10.2016)максималния размер на ангажиментите за разходи, които могат да бъдат поети през годината, като наличните към края на
годината поети ангажименти за разходи не могат да надвишават 50 на сто от средногодишния размер на отчетените разходи за последните четири години; ограничението не се прилага за ангажименти за разходи, финансирани за сметка на помощи и дарения;
3. размера на просрочените задължения от предходната година, които ще бъдат разплатени от бюджета за текущата година;
4. размера на просрочените вземания, които се предвижда да бъдат събрани през бюджетната година;
5. лимита за поемане на нов общински дълг, максималния размер на общинския дълг и на общинските гаранции към края на бюджетната година;
6. разчетите за разпределението на целевата субсидия за капиталови разходи, определена със закона за държавния бюджет за съответната година, по обекти за строителство и основен ремонт, за придобиване на материални и нематериални дълготрайни активи и за проучвателни и проектни работи, включително за съфинансиране и за плащания по заеми за капиталови разходи;
7. други показатели, включително такива, определени в закона за държавния бюджет за съответната година;
8. индикативен годишен разчет за сметките за средства от Европейския съюз;
9. актуализирана бюджетна прогноза.
(4) Целевата субсидия за капиталови разходи по ал. 3, т.6, определена със Закона за държавния бюджет за съответната година, може да се разпределя за делегирани от държавата дейности и/или за местни дейности. За сметка на тази субсидия могат да се предвиждат капиталови разходи и за делегираните бюджети. Разпределението й се одобрява с решение на Общинския съвет.
(5) (Нова, Решение №167/28.10.2016) При разглеждане от общинския съвет на бюджета на община в процедура на финансово оздравяване се обсъжда и становището на министъра на финансите по проекта на бюджет на общината.
(6) (Предишна ал.5, Решение №167/28.10.2016) Със Закона за държавния бюджет за съответната година може да се определи:
1. Друг размер на ограниченията по ал. 3, т. 1 и 2;
2. Общинските бюджети да включват и други показатели.
(7) (Предишна ал.6, Решение №167/28.10.2016) Бюджетът на общината се разпределя по тримесечия и разпределението се утвърждава от Кмета на община Мизия.
Чл. 35. В общинския бюджет може да се предвиди резерв за непредвидени и/или неотложни разходи в размер до 10 на сто от общия размер на разходите по бюджета на общината.
Чл. 36. По решение на Общински съвет - Мизия делегираните от държавата дейности могат да се финансират допълнително със средства от собствените приходи и от изравнителната субсидия на общината.
Чл. 37. Бюджетът на Община Мизия се публикува на интернет страницата на общината в срок до 10 работни дни след приемането му от Общинския съвет. Бюджетът на общината се предоставя на Сметната палата и на Министерството на финансите в срок до един месец след приемането му. На Министерството на финансите и на Сметната палата се предоставя и информация за одобрените показатели по чл. 94, ал. 3 от Закона за публичните финанси по ред, определен от Министъра на финансите.
Чл. 38. (1) В случай, че до началото на бюджетната година държавният бюджет не бъде приет от Народното събрание, приходите по бюджета на общината се събират в съответствие с действащите закони, а разходите се извършват в размери не по-големи от размера на разходите за същия период на предходната година, и при спазване на фискалните правила по Закона за публичните финанси.
(2) В случай, че до началото на бюджетната година държавният бюджет е приет от Народното събрание, за периода до приемането на бюджета на Община Мизия от Общински съвет – Мизия, месечните разходи за делегираните от държавата дейности се извършват в размери не по-големи от утвърдените със закона за държавния бюджет за съответната година бюджетни взаимоотношения на общината, а разходите за местни дейности се извършват в размери не по-големи от размера на разходите за същия период на предходната година.


Раздел VІІ Изпълнение на общинския бюджет
Чл. 39. (1) Изпълнението на бюджета на Община Мизия се организира от Кмета на общината чрез кметовете на кметства и чрез ръководителите на дейностите и заведенията, финансирани от и чрез общинския бюджет.
(2) В рамките на своята компетентност през бюджетната година Общинският съвет може да открива, закрива или преструктурира бюджетни звена в общината, финансирани със собствени приходи.
(3) Финансовите последици от решенията на Общинския съвет по ал. 2, както и тези, свързани с освобождаване на отделни категории лица от заплащане на определени публични задължения към общината, са за сметка на собствените приходи и/или на разходите за местни дейности по бюджета на общината.
Чл. 40. Приходите по бюджета на Община Мизия се събират от общинската администрация, освен когато със закон е предвидено друго.
Чл. 41. (1) Промени по бюджета на Община Мизия през бюджетната година и в размера на бюджетните взаимоотношения на общината с държавния бюджет се извършват при условията и по реда на Закона за публичните финанси и на Закона за държавния бюджет за съответната година.
(2) Промените по бюджета на Община Мизия, извън тези по чл. 56, ал. 2 от Закона за публичните финанси, се одобряват от Общинския съвет. Промените, засягащи делегираните от държавата дейности, се одобряват при спазване на ограниченията по чл. 42, ал. 1, т.1 от настоящата Наредба.
(3) Общински съвет - Мизия може да одобрява компенсирани промени между показатели на капиталовите разходи, както и между отделни обекти, финансирани със средства от целевата субсидия, определена със закона за държавния бюджет за съответната година, като промените се одобряват само в рамките на бюджетната година.
(4) Кметът на Община Мизия отразява промените по бюджета на общината, съответно по бюджетите на второстепенните разпоредители с бюджет към него.

(5) Изм. с Решение №167/28.10.2016) С настоящата Наредба са определени условията и реда за извършване на промени, наблюдение, оценка и контрол на показателите по чл. 94, ал. 3, т.1 и т. 2 и ал. 6 от Закона за публичните финанси.
Чл. 42. (1) Общинският съвет може да оправомощи Кмета на Община Мизия да извършва компенсирани промени:
1. в частта за делегираните от държавата дейности – между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност.
2. в частта на местните дейности – между утвърдените разходи в рамките на една дейност или от една дейност в друга, без да изменя общия размер на разходите.
(2) В изпълнение на правомощията си по ал. 1 Кметът на Община Мизия издава заповеди.
(3) Кметът извършва съответните промени по бюджета на общината, включително по бюджетите на второстепенните разпоредители с бюджет към него, в рамките на промените по ал. 1.
(4) След извършване на промени по реда на ал. 1, както и на тези по чл. 112, ал. 5 от Закона за публичните финанси, Кметът представя в общинския съвет актуализирано разпределение на променените бюджети тримесечно под формата на приложения за приходната и разходната част на бюджета.
Чл. 43. Временно свободните средства по бюджета на Община Мизия могат да се ползват за текущо финансиране на одобрените по бюджета на общината разходи и други плащания, при условие че не се нарушава своевременното финансиране на делегираните от държавата дейности в определените им размери, както и на местните дейности, и се спазват относимите за общините фискални правила по Закона за публичните финанси, като не се променя предназначението на средствата в края на годината.
Чл. 44. (1) Капиталови разходи, извън тези, финансирани за сметка на целевата субсидия за капиталови разходи и други трансфери от държавния бюджет, може да се извършват за сметка на приходи по бюджета на общината, както и чрез поемането на дълг по реда на Закона за общинския дълг, при спазване на приложимите за общините фискални правила и ограничения по Закона за публичните финанси.
(2) Постъпления от продажба на общински нефинансови активи се разходват само за финансиране на изграждането, за основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническата инфраструктура.
(3) Текущи разходи за местни дейности не може да се финансират за сметка на поемането на дългосрочен дълг от общината.
Чл. 45. Не се допуска извършването на разходи, натрупването на нови задължения за разходи и/или поемането на ангажименти за разходи, както и започването на програми или проекти, които не са предвидени в годишния бюджет на общината.
Чл. 46. (1) Общината възстановява в държавния бюджет неусвоените средства от целеви трансфери в срок до 31 януари на следващата бюджетна година.
(2) Постъпилите по бюджета на общината средства от целеви субсидии за капиталови разходи, които не са усвоени към края на текущата бюджетна година, се разходват за същата цел през следващата бюджетна година, като при остатък той се възстановява в държавния бюджет в срок до 20 декември.
(3) Алинея 1 и 2 не се прилагат, когато със закона за държавния бюджет за съответната година или с акт на Министерския съвет е определено друго.
Чл. 47. Първостепенният разпоредител и разпоредителите от по-ниска степен с бюджет не могат да извършват разходи и да поемат задължения за разходи за текущата година, надхвърлящи общия размер на утвърдените разходи и задължения за разходи по бюджетите им.



Чл. 48. (1) Кметът на Община Мизия може да ограничава или да спира финансирането на бюджетни организации, звена и субсидирани дейности по бюджета на общината при нарушение на бюджетната дисциплина до неговото преустановяване.
(2) Прилагането на ал. 1 не може да води до преустановяване дейността на засегнатата бюджетна организация, звено или субсидирана дейност или до неизпълнение на произтичащи от нормативен акт или от международен договор задължения.


Раздел VІІ„а”
(Нов с Решение №167/28.10.2016)
Общини с финансови затруднения Част І
Общи разпоредби
(Нова с Решение №167/28.10.2016)

Чл.48а. (Нов, Решение №167/28.10.2016) (1) Общини с финансови затруднения са общини, за които са налице три или повече от следните условия:
1. не се спазват фискалните правила по чл. 32, ал. 1 и 2 от Закона за публичните финанси;
2. наличните към края на годината задължения за разходи по бюджета на общината надвишават 15 на сто от средногодишния размер на отчетените разходи за последните 4 години;
3. наличните към края на годината поети ангажименти за разходи по бюджета на общината надвишават 50 на сто от средногодишния размер на отчетените разходи за последните 4 години;
4. наличните към края на годината просрочени задължения по бюджета на общината надвишават 5 на сто от отчетените за последната година разходи на общината;
5. бюджетното салдо по бюджета на общината през последните три години е отрицателна величина за всяка една от трите години;
6. осредненото равнище на събираемост за данъка върху недвижимите имоти и данъка върху превозните средства е под осреднената събираемост на двата данъка за всички общини, отчетена за последната година.
(2) Министърът на финансите може да прецени да бъдат подпомагани с временен безлихвен заем по чл. 48ж, ал. 1 общини с финансови затруднения.
Чл.48б. (Нов, Решение №167/28.10.2016) (1) За общини с финансови затруднения се открива процедура за финансово оздравяване с цел постигане на финансова устойчивост и стабилност на общинските финанси.
(2) Процедурата за финансово оздравяване на общината се открива за период от една до три години.
(3) В процедурата за финансово оздравяване се вземат предвид интересите на местната общност.
Чл.48в. (Нов, Решение №167/28.10.2016) (1) Министерството на финансите осъществява наблюдение на общините за преценка на показателите по чл. 48а.
(2) При установяване на наличието на три или повече от условията по чл. 48а министърът на финансите уведомява кмета на общината за предприемане на действията по чл. 48д, ал. 2.
Чл. 48г. (Нов, Решение №167/28.10.2016) (1) Министърът на финансите издава методически насоки и указания по прилагането на чл. 48а, ал. 1, които се публикуват на интернет страницата на Министерството на финансите.

(2) Всяко тримесечие на интернет страницата на Министерството на финансите се публикува информация от отчетните данни на общините за финансовото им състояние.

Част ІІ
Откриване на процедура по финансово оздравяване (Нова с Решение №167/28.10.2016)
Чл. 48д. . (Нов, Решение №167/28.10.2016) (1) Ежегодно в срок до 10 март кметът на общината извършва оценка за наличие на условията по чл. 48а, ал. 1 към края на предходната година.
(2) Когато при оценката по ал. 1 се установи, че са налице три или повече от условията по чл. 48а, ал. 1, кметът на общината в 7-дневен срок уведомява общинския съвет, че общината се намира във финансово затруднение, и предлага на общинския съвет да бъде открита процедура за финансово оздравяване.
(3) В 10-дневен срок от уведомяването по ал. 2 общинският съвет с решение, прието с мнозинство повече от половината от общия брой на общинските съветници:
1. открива процедурата за финансово оздравяване;
2. възлага на кмета да изготви план за оздравяване и да проведе публично обсъждане на плана с местната общност;
3. определя срок за изготвянето на плана, който не може да бъде по-дълъг от един месец, и определя ред и срок за провеждане на публичното обсъждане, който не може да бъде по-кратък от 14 дни.
(4) В 7-дневен срок от провеждане на публичното обсъждане общинският съвет с решение определя срока на процедурата по финансово оздравяване и приема плана за финансово оздравяване.
(5) С решенията по ал. 3 и 4 общинският съвет може да възложи на кмета на общината да направи искане до министъра на финансите за финансово подпомагане на общината под формата на временен безлихвен заем от централния бюджет за целите на изпълнението на плана за финансово оздравяване.
(6) Кметът на общината осъществява текущо наблюдение на условията по чл. 48а, ал. 1, като задължително извършва оценка, анализ и прогноза за тяхното изменение към полугодието и края на текущата бюджетна година, като при необходимост определя срокове и стъпки за предприемане на съответни действия.

Част ІІІ
План за финансово оздравяване на общината. Изпълнение на плана (Нова с Решение №167/28.10.2016)

Чл. 48е. (Нов, Решение №167/28.10.2016) (1) Планът за финансово оздравяване съдържа:
1. система от критерии и финансови показатели, определени за наблюдение, с цел постигане на финансова устойчивост и стабилност на общинските финанси;
2. индикатори за изпълнение, които да оценяват постигането на целеви стойности по показателите за ефективност, в т.ч. мерки за оптимизиране на структурата и числеността на персонала, и график за изпълнението им;
3. управленските, организационните, правните, финансовите, техническите и другите действия за осъществяването на плана, включително мерки за подобряване на събираемостта на местните приходи;
4. оценка за влиянието на плана върху предоставяните услуги;
5. други мерки, подходящи за финансовото оздравяване на общината.


(2) С плана за финансово оздравяване се определят отговорностите на кмета на общината и на общинския съвет за изпълнението на предвидените в него мерки и дейности.
(3) В случаите, при които общината има просрочени задължения, към плана по ал. 1 задължително се прилага програма за изплащане на просрочените задължения на общината, която включва:
1. мерки за приоритизиране и оптимизация на разходите;
2. мерки за повишаване на събираемостта на приходите;
3. времеви график за обслужването на просрочените задължения до пълното им изплащане.
(4) Планът за финансово оздравяване, който предвижда ползването на временен безлихвен заем по чл. 48ж, ал. 1, се съгласува предварително с министъра на финансите в рамките на срока за публично обсъждане, определен от общинския съвет. Министърът на финансите може да дава допълнителни указания относно изготвянето и съдържанието на плана.
(5) След приемането му от общинския съвет планът по ал. 4 се изпраща на министъра на финансите.
(6) Кметът на общината всяко тримесечие публикува на интернет страницата на общината информация за изпълнението на плана за финансово оздравяване.
Част IV
Временен безлихвен заем за изпълнение на план за финансово              оздравяване (Нова с Решение №167/28.10.2016)
Чл. 48ж. (Нов, Решение №167/28.10.2016) (1) Министърът на финансите може да отпуска за сметка на централния бюджет временни безлихвени заеми за целите на изпълнение на плана за финансово оздравяване на общини, чиито планове за финансово оздравяване са съобразени със становището на министъра на финансите.
(2) Временните безлихвени заеми по ал. 1 се отпускат при условия, определени от министъра на финансите, със срок за възстановяване, който не може да бъде по-дълъг от срока на процедурата за финансово оздравяване, определен от общинския съвет.
(3) За заемите по ал. 1 се прилагат разпоредбите на чл. 105 и 106 от Закона за публичните финанси.
Чл. 48з. (Нов, Решение №167/28.10.2016) (1) Кметът на общината докладва на тримесечие на министъра на финансите за изпълнението на плана за финансово оздравяване, за който е отпуснат заем по чл. 48ж, ал. 1.
(2) При наличие на тенденции за неизпълнение на поставените цели за финансова устойчивост и стабилност на общинските финанси и за трайно подобряване на финансовото състояние на общината, в процедура за финансово оздравяване общинският съвет, единствено след предварителното съгласие на министъра на финансите, може да взема решения за получаване на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и по ред, определени със закон.
(3) Министърът на финансите изразява становището си по ал. 2 в 30-дневен срок от уведомяването му за намерението на общината да поеме дълг.
Чл. 48и. (Нов, Решение №167/28.10.2016) В случаите по чл. 48ж, ал. 1 Министерството на финансите извършва текущо наблюдение на тримесечие за изпълнението на плана по чл. 48е. При отклонение от постигането на целите на плана министърът на финансите

може да преустанови отпускането на заема по чл. 48ж, ал. 1, когато е предвидено предоставянето му на отделни траншове, след представяне на писмената обосновка от кмета на общината относно причините за това неизпълнение.
Чл. 48к. (Нов, Решение №167/28.10.2016) (1) По предложение на министъра на финансите с акт на Министерския съвет на общините може да бъде отпусната допълнителна субсидия от централния бюджет за погасяване на заемите по чл. 48ж, ал. 1, когато се установи, че е налице трайна тенденция за подобряване на финансовото състояние на общината, като при изпълнението на плана по чл. 48е са постигнати:
1. намаление на просрочените задължения;
2. първичен бюджетен излишък за последен отчетен период на общината, който е положителната разлика между приходите, помощите и даренията, разходите и бюджетните взаимоотношения, без да се отчитат разходите за обслужване на дълга на общината;
3. устойчиво нарастване на собствените общински приходи, като се изключат тези с еднократен характер;
4. повишена събираемост на собствените приходи;
5. намаление на административните разходи, без да се отчитат разходи с еднократен характер.
(2) Искането за допълнителна субсидия се прави от кмета на общината до министъра на финансите не по-рано от 6 месеца след приемането на плана за финансово оздравяване.
(3) Към искането по ал. 2 задължително се прилагат доказателства за изпълнението на плана за финансово оздравяване и се предлага размер на допълнителната субсидия. Министърът на финансите може да определи и допълнителни изисквания за предоставяне на информация.

Част V
Предсрочно прекратяване на процедурата за финансово оздравяване на общината (Нова с Решение №167/28.10.2016)
Чл. 48л. (Нов, Решение №167/28.10.2016) (1) По предложение на кмета на общината общинският съвет може да прекрати процедурата за финансово оздравяване преди изтичането на нейния срок, ако общината излезе от състояние на финансово затруднение.
(2) Предложение за предсрочно прекратяване на процедура за финансово оздравяване, която предвижда план за финансово оздравяване с финансово подпомагане с безлихвен заем от държавния бюджет, се съгласува предварително с министъра на финансите.“

Раздел VІІІ
Текущо наблюдение и отчитане на консолидираната фискална програма
Чл. 49. (1) Кметът на Община Мизия осъществява текущо наблюдение на:
1. изпълнението на общинския бюджет и общинските сметки за средства от Европейския съюз;
2. показателите по чл. 14 от Закона за публичните финанси за всички контролирани от общината лица, които попадат в подсектор „Местно управление” и не са разпоредители с бюджет по бюджета на общината, както и на динамиката и текущото
състояние на техния дълг;
3. съществени сделки и операции на общината и на разпоредителите с бюджет по бюджета на общината, които нямат пряк касов ефект върху бюджета на общината, като ефектът от такива сделки и операции се измерва и представя по показателите по чл. 14 от Закона за публичните финанси.
(2) Кметът представя в Общинския съвет информация за изпълнението на бюджета на общината, сметките за средства от Европейския съюз, както и за останалите показатели, сделки и операции по ал. 1, т.2 и 3 за полугодието в срок до 30 септември.
(3) Информацията по ал. 1, т.2 и 3 се представя обособено от информацията по ал.
1, т.1.
(4) Министърът на финансите може да дава указания относно прилагането на ал.
1, т.2 и 3, включително за обема, формата и съдържанието на информацията, както и за идентифицирането, измерването и класифицирането на ефектите върху общинските финанси.
(5) Кметът на Община Мизия представя информацията по ал. 1, т.2 и 3 в Министерство на финансите.
(6) Кметът на Община Мизия информира местната общност за изпълнението на бюджета и сметките за средствата от Европейския съюз, като след приемане от Общински съвет - Мизия на отчетите към полугодието и към края на бюджетната година, същите се правят достъпни за обществеността на интернет страницата на общината.

Раздел ІХ
Отчет на общинския бюджет
Чл. 50. (Изм. с Решение №167/28.10.2016) „(1) Кметът на общината изготвя годишния отчет за изпълнението на бюджета по показателите, по които е приет, придружен с доклад, и в срок до 31 август на следващата бюджетна година го внася за приемане от общинския съвет. В случаите, когато Сметната палата извършва финансов одит на годишния отчет на общината, кметът на общината внася за приемане одитирания отчет заедно с одитното становище на Сметната палата за заверка на годишния финансов отчет на общината.“
(2) Отчетът по ал. 1 се придружава и от:
1. отчет за изпълнението на сметките за средства от Европейския съюз;
2. отчетната информация по чл. 137, ал. 1, т.2 и 3 от Закона за публичните финанси;
3. друга отчетна информация.
(3) В доклада по ал.1 се включва и информация за изпълнението на фискалните цели, както и за изпълнението на прогнозите по чл. 82, ал. 3 от Закона за публичните финанси. Чл. 51. (1) Председателят на Общински съвет- Мизия организира публично обсъждане на отчета от местната общност, като оповестява датата на обсъждането най- малко 7 дни предварително на интернет страницата на общината и в местни средства за
масово осведомяване.
(2) Кметът на Община Мизия организира изготвянето на материал за годишния отчет за изпълнение на бюджета съдържащ основните показатели, в достъпен за гражданите формат и вид, който се предоставя на участниците за обсъждането.
Чл. 52. (1) Председателят на Общински съвет – Мизия отправя писмени покани за участие в обсъждането до заинтересовани страни – синдикати, бизнес организации, неправителствени организации и други лица.
(2) Становища по годишния отчет за изпълнение и приключване на бюджета

могат да се предоставят в деловодството на Общински съвет – Мизия не по-късно от два дни преди провеждане на публичното обсъждане.
(3) За постъпилите становища, както и за изразените мнения по време на публичното обсъждане се съставя протокол, който се разглежда от Постоянните комисии на Общински съвет Мизия заедно с разглеждането на отчета.
Чл. 53. (Изм., Решение №167/28.10.2016) Общински съвет – Мизия, след публичното обсъждане, приема годишния отчет за изпълнението и приключването на общинския бюджет не по-късно от 30 Септември на годината, следваща отчетната година.
Чл. 54 Приетия отчет за изпълнение на общинския бюджет по чл.53 от наредбата и отчета за сметките за средствата от Европейския съюз по чл. 49, ал.2, т.1 от наредбата се публикуват на интернет страницата на общината.

Раздел ІХ
Сметки за средства от Европейския съюз и сметки за
чужди средства
Чл. 55. (1) Средствата от Европейския съюз и свързаното с тях съфинансиране се администрират и управляват от Община Мизия и нейните разпоредители с бюджет чрез сметки за средства от Европейския съюз.
(2) Сметките за средства от Европейския съюз са финансово-правна форма за получаване, разпределяне и разходване от Община Мизия и нейните разпоредители с бюджет на средства от Европейския съюз и свързаното с тях съфинансиране.
(3) Средствата от Европейския съюз и свързаното с тях съфинансиране може да постъпват и да се разходват чрез бюджета на Община Мизия, когато това е предвидено със закон или с акт на Министерския съвет.
(4) Министърът на финансите може да определи режимът на сметките за средства от Европейския съюз да се прилага и за средства по други международни програми и договори, доколкото с нормативен акт не е предвидено друго.
(5) Община Мизия и нейните разпоредители с бюджетни средства имат самостоятелни сметки за отчитане на средствата от Европейския съюз, за които се изготвя обобщен касов и счетоводен отчет.
Чл. 56. (1) Чуждите средства се администрират и управляват от бюджетните организации чрез сметки за чужди средства.
(2) Сметките за чужди средства са финансово-правна форма за получаване, съхраняване, разпределяне и разходване от бюджетните организации на чужди средства.
(3) Сметките за чужди средства се прилагат, доколкото операции с чужди средства не се извършват чрез съответните бюджети и сметки за средствата от Европейския съюз. Чл. 57. (1) Сметките за средства от Европейския съюз се съставят в български
лева.
(2) Разчетите за сметката за средствата от Европейския съюз на Община Мизия се
изготвят и актуализират от кмета на общината и се утвърждават от общинския съвет.
(3) За авансово финансиране на плащания по проекти, финансирани със средства от Европейския съюз може да се отпускат временни безлихвени заеми от бюджета на Община Мизия.
(4) Срокът за погасяване на заемите се обвързва със сроковете на ползването на съответното финансиране със средства от Европейския съюз и свързаното с тях национално съфинансиране и може да превишава края на бюджетната година.
(5) В случаите на отказ на финансиращия орган да верифицира разходите, извършени с ползван заем същият се трансформира в трансфер в съответствие с ДДС №

7/2008 г. на Министерство на финансите.
(6) При съставяне на индикативен годишен разчет за сметката за средства от Европейския съюз, следва да се включи следната информация:
Информация за преходни инвестиционни проекти:
1. Проект (наименование);
2. Източник на финансиране;
3. Година начало-край;
4. Сметна стойност, в т.ч. по източници на безвъзмездна финансова помощ, собствен принос на Община Мизия и/или партньорски;
5. Усвояване на средства по проекта за съответната година, в т.ч. по източници на безвъзмездна финансова помощ, собствен принос на Община Мизия и/или партньорски.
Информация за инвестиционни проекти в процес на подготовка и в процес на оценка, за които е нужно задължително съфинансиране от Община Мизия:
1. Проект (наименование);
2. Източник на финансиране;
3. Година начало-край;
4. Сметна стойност, в т.ч. по източници на безвъзмездна финансова помощ, собствен принос на Община Мизия и/или партньорски;
5. Усвояване на средства по проекта за съответната година, в т.ч. по източници на безвъзмездна финансова помощ, собствен принос на Община Мизия и/или партньорски.
Чл. 58. Разпоредители със сметки за средства от Европейския съюз са ръководителите на бюджетни организации.
Чл. 59. (1) Средствата за плащания по бюджетите и сметките за средства от Европейския съюз, както и допустимите и приложими форми на финансиране по реда на Закона за публичните финанси могат да се използват за финансиране на плащания по съответните програми и проекти, включително в случаите, когато не е постъпило или не е разполагаемо за плащания полагащото се финансиране от Европейския съюз или от съответния донор или кредитор по други международни програми и договори.
(2) Разпоредбата на ал. 1 се прилага при условие, че не противоречи на съответното законодателство на Европейския съюз, на договорите, условията и изискванията на програмите и проектите.

ДОПЪЛНИТЕЛНИ РАЗПОРЕДБИ

§ 1. Наредбата се приема от Общинския съвет на основание чл. 82, ал. 1 от Закона за публичните финанси и влиза в сила в тридневен срок от обнародването й на интернет страницата на Община Мизия.

Правила за условията и реда за извършване на промени, наблюдение, оценка и контрол на показателите по чл.94, ал.3, т.1 и 2 от Закона за публичните финанси
/свързан с поетите ангажименти и възникналите задължения/

1. Община Мизия изготвя консолидирана справка за поетите ангажименти и възникнали задължения.
2. Общински съвет – Мизия одобрява с тригодишната бюджетна прогноза на Община Мизия индикативни стойности за максимален размер на новите задължения за разходи, които могат да бъдат натрупани през съответната година по бюджета на Община Мизия и за максимален размер на ангажиментите за разходи, които могат да бъдат поети през съответния период.

3. Второстепенните разпоредители изготвят и представят в Община Мизия справка за поетите ангажименти заедно с Отчета за касово изпълнение на бюджета.
4. Разпоредителите с бюджет изготвят справката като се съобразяват с условията за поет ангажимент, дадени с указание ДДС № 04/01.04.2010 год. на Министерство на финансите. Поемане на ангажимент е налице, когато в резултат на сключен договор, международно споразумение, нормативен акт, решение на държавен, общински или съдебен орган или въз основа на друг документ се ангажира (обвързва) бюджет, извънбюджетна сметка с бъдещо плащане (плащания) на конкретно определена сума (суми) към конкретно определено лице (лица) при бъдещо изпълнение или наличие на определени условия и обстоятелства, засягащи съответното лице-получател на сумата (например насрещно изпълнение на задълженията по договор и др.)
5. Разчитането на разходите при съставяне на бюджета за съответната бюджетна година включват остатъка от поетите ангажименти, отразени в Годишния финансов отчет (ГФО) на Община Мизия за предходната година, които ще се реализират през текущата година, неразплатени задължения от предходната година и новите задължения, които ще бъдат поети.
6. Наличният ангажимент по сключен договор с доставчици на активи и услуги, в края на всеки отчетен период е размера на определената сума по договора, намален с фактурираните задължения.
7. Разходите за консумативи (вода, ел. енергия, топлоенергия) и договори с единични цени на разплащане се отчитат като текущ ангажимент и текущ разход за бюджетната година.
8. За спазване на изискването на чл.94, ал.3, т.2 от Закона за публичните финанси, наличните ангажименти към края на годината да не надвишават 50 на сто от средногодишния размер на отчетените разходи за последните четири години, не следва да се поемат ангажименти без осигурено финансиране.
9. При отразяване на ангажиментите и задълженията да се прилагат указанията на Министерство на финансите.
§ 2.Настоящата наредба е приета с Решение № 167 от Протокол № 21/28.10.2016 г. на ОбС Мизия, на основание чл.75, чл.76, ал. 3, чл.77 и чл. 79 от Административно- процесуалния кодекс, чл.8 от Закона за нормативните актове, при спазване изискванията на чл. 26 и чл. 28 от Закона за нормативните актове, чл.21, ал.2 във връзка с чл. 21, ал. 1, т. 23 от Закона за местното самоуправление и местната администрация и чл. 82, ал.1 от Закона за публичните финанси и отменя Наредба №10 „Наредба за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Мизия.” от 2015 година.
§3. Наредба за изменение и допълнение на Наредба №10 за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Мизия, приета с Решение №214 по Протокол №29/19.06.2025 г. влиза в сила след влизане в сила на решението на ОбС – Мизия, с изключение на допълненията, отнасящи се до сумите, посочени в евро, които влизат в сила от датата на въвеждане на еврото в Република България.

